ארץ נהדרת

רקע כללי

התוכנית כוללת התייחסויות סאטיריות והומוריסטיות לאירועי השבוע החולף בעיקר באמצעות חיקויים, מערכונים, בדיחות וחידודים על כותרות השבוע. פורמט התוכנית הוא כשל מהדורת חדשות טלוויזיונית, כשהמערכונים והפינות השונות משתלבים ככתבות, ראיונות ודיווחים חיים, השזורים על פני רצף ה"מהדורה". באופן זה התוכנית מלעיגה על רבים מהמאפיינים של תרבות-הטלוויזיה עצמה, ועל תרבות תקשורת ההמונים בכללה; ובתוך-כך גם על המצבים והדמויות שמחוללים כותרות, ובאופן רחב על המציאות הישראלית כולה.
התוכנית זכתה מראשיתה למדרוג גבוה, ונחשבת לאחת התוכניות המצליחות והמשפיעות המשודרות בטלוויזיה בישראל. יוצר התוכנית הוא מנהל התוכן של קשת, מולי שגב, והיא מבוימת על ידי יונתן גורפינקל. שם התוכנית ניתן לה על ידי דנה מודן, זוגתו דאז של שגב, בהשראת שירו של יהורם גאון "שלום לך ארץ נהדרת".
"ארץ נהדרת" שודרה לראשונה ב־2 בנובמבר 2003. העונה הראשונה שודרה בימי שישי בערב, שהפך בעקבות כך לסמל של תוכניות בידור מרכזיות (כמו "שבוע סוף!" ו"כוכב נולד"). תבניתה הבסיסית, שהסתמכה על צוות של שחקנים וקומיקאים ושילוב תכנים בידוריים וסאטיריים בנוסח תוכניות מצליחות קודמות כמו "רק בישראל", "ניקוי ראש" ו"העולם הערב", הוכיחה את עצמה וזכתה להצלחה. תוכנית הבידור הישראלית קיבלה השראה רבה מתוכנית הבידור האמריקנית "סאטרדיי נייט לייב" וכן מתוכניות נוספות כגון "הדיילי שואו". התוכנית הפכה לאחת התוכניות המתוסרטות ארוכות השנים ביותר בטלוויזיה הישראלית, כאשר הופקו לה 16 עונות נכון ל-2019.
העונה ה-15 של התוכנית עלתה לשידור ב-1 בנובמבר 2017, בערוץ קשת 12. החל בעונה זו משודרת התוכנית בפורמט HDTV.
העונה ה-16 של התוכנית עלתה לשידור בתאריך 16 בינואר 2019 בערוץ קשת 12.

העונה הראשונה

עונתה הראשונה של התוכנית, שעלתה ב-2 בנובמבר 2003 זכתה להצלחה רבה כבר מתחילתה. התוכנית שודרה כמעט בקביעות בימי שישי (למעט תוכנית ספיישל קצרה לכבוד אירוע ההתרמה יומטוב) לאחר אולפן שישי.
עונה זו החלה כמהדורת חדשות עם הפרשנים הקבועים חלי (שלי יחימוביץ', בגילומו של טל פרידמן) ואודי בן-דוד פדרבוש (דב נבון). בהמשך העונה הצטרפו כפרשניות נוספות ג'ודי ניר מוזס ותא"ל מרכבה פלדמן (דוברת צה"ל, מבוססת על מירי רגב). הדמות הפופולרית ביותר מעונה זו, אשר עד היום זכורה בתור אחת הדמויות המצליחות בתולדות התוכנית היא "הקופאית לובה". במהלך העונה יצאה אורנה בנאי לחופשת לידה, ובמשך מספר תוכניות אינה הופיעה כלל. במקומה, הצטרף לתוכנית אחת אבי קושניר, ולתוכנית אחת נוספת צורפו עידן אלתרמן ואבי גרייניק.
לעונה זו היו 15 תוכניות, כולל ספיישל ליומטוב (תוכנית 11).

העונה השנייה

העונה השנייה של התוכנית עלתה ב-7 בנובמבר 2004, ושודרה בימי ראשון. בתחילתה המשיכה את הסיפור מהעונה הראשונה (זוגיותם של אודי וחלי) אך לאחר כמה תוכניות נזנח הסיפור, חלי הודיעה כי נפרדה מאודי, ואודי מיתג את עצמו מחדש בתור "פדרבוש החדש", אך לאחר מספר תוכניות גם מיתוג זה נזנח, וההתמקדות בדמויות המרכזיות והדרמה בתוכנית ירדה בהדרגה. דמויות האולפן המרכזיות מהעונה הקודמת (למעט רודריגו גונזלס, ששב לתוכנית אחת בסוף העונה, ותת-אלוף מרכבה פלדמן) השתתפו גם בעונה זו.
עונה זו כללה 19 תוכניות.

העונה השלישית

העונה השלישית של התוכנית עלתה ב-4 בנובמבר 2005 והסתיימה בתחילת מאי 2006, וחזרה להיות משודרת ביום שישי. אולפן התוכנית עבר שדרוג גדול, פתיח התוכנית שונה מעט, ובפתיח החדש נעשה שימוש רב בכפילים. כמו כן, הצטרפו לתוכנית, בתור אורחים קבועים השחקנים אסי כהן ויובל שגב. בתחילת העונה דמויות האולפן הקבועות מהעונות הקודמות (חלי, אודי וג'ודי) אמנם המשיכו להופיע, אך תדירות הופעתן ירדה משמעותית (ג'ודי הופיעה רק בכמה תוכניות בודדות, אודי בהדרגה הופיע פחות ופחות עד שבסוף העונה כמעט ולא הופיע). דמותה של חלי תוכננה לרדת גם היא, אך לאחר מספר תוכניות הודיעה חברת הכנסת שלי יחימוביץ' (עליה מבוססת הדמות) כי היא מתכוונת להיכנס לממשלה, ודמותה של חלי חזרה אך לא בתור דמות אולפן קבועה. למרות השינויים הרבים, עונה זו המשיכה את הצלחת העונות הקודמות, ובעונה זו נוסדו כמה מהדמויות הפופולריות בתוכנית.
בעונה זו שודרו 20 תוכניות, כולל ספיישל בחירות ששודר מספר ימים לאחר הבחירות, וספיישל ליום העצמאות, שהיה גם תוכנית סיום העונה.
לאחר סיום העונה, חזרה התוכנית בפעם הראשונה לתוכנית אחת מיוחדת לסיקור מלחמת לבנון השנייה.

העונה הרביעית

העונה הרביעית של התוכנית החלה בדצמבר 2006. אסי כהן הצטרף באופן קבוע לצוות השחקנים, יובל שגב לא המשיך לעונה זו, ובהמשך העונה הצטרף לכמה תפקידי אורח גם השחקן יובל סמו. בעונה זו בוטלו סופית דמויות האולפן המרכזיות שהיו עד לעונה הקודמת. למרות זאת, חלקן הופיעו לעיתים רחוקות בתוכנית (חלי, אודי וכריסטיאנה הוכמן התארחו בתוכניות בודדות, בתור אורחים בלבד ולא בתור משתתפים קבועים, כך גם ג'ודי ומרגול, שהופיעו גם פעמים נדירות יחסית). למרות זאת, צורפה דמות אולפן קבועה חדשה, דמותו של רון קופמן, כמו כן, דמותם של הפילוסים עברו מדמויות שוליות לדמויות מרכזיות. לאחר עונה זו דב נבון עזב את התוכנית, והפך לראשון לעזוב מבין חברי צוות השחקנים המקורי.
בעונה זו שודרו 16 תוכניות.

העונה החמישית

העונה החמישית של התוכנית שודרה עלתה ב-6 בינואר 2008 ושבה לשדר בימי ראשון. לאחר עזיבתו של דב נבון הצטרף לצוות התוכנית המוזיקאי מאור כהן, ויובל סמו הצטרף באופן רשמי וקבוע לתוכנית, בוטלו רשמית דמויות האולפן הקבועות, שונה פעם נוספת האולפן ופתיח התוכנית (אך שוב בוצע שימוש רב בכפילים).
דודו ארז הצטרף לתוכנית, להנחיית הפינה "היסחפות", כפרודיה לתוכנית "הישרדות", אך פינה זו בוטלה לאחר כמה תוכניות.
בעונה זו שודרו 14 תוכניות, כולל ספיישל ליום העצמאות.
לאחר סיום העונה הופק במערכת התוכנית מערכון קצר מיוחד לסיקור הפריימריז במפלגת קדימה, שבו השתתפו אורנה בנאי, מריאנו אידלמן, טל פרידמן וערן זרחוביץ', בטרם הצטרף בקביעות לשחק בתוכנית.

העונה השישית

העונה השישית של התוכנית החלה ב-23 בדצמבר 2008. מרבית העונה עסקה בבחירות לכנסת השמונה עשרה. דמותם של הפילוסים חזרה לאחר ההיעדרות מהעונה החמישית, אך הפעם פינתם (בעיקר בתחילת העונה) שונתה. דודו ארז חזר לתוכנית, והנחה מספר משאלי רחוב סאטיריים. במהלך עונה זו החל מבצע עופרת יצוקה. למרות זאת, התוכנית לא בוטלה, דבר שתרם לפופולריות של עונה זו.
ביום הבחירות, שודר ספיישל קצר, בשידור משותף עם חברת החדשות. עונה זו היא העונה הראשונה שכל פרקיה צולמו בשידור חי. עונה זו היא גם העונה הקצרה ביותר בתולדות התוכנית, עם שמונה פרקים בלבד, כולל ספיישל בחירות. בעקבות הפקת הסרט "זוהי סדום", עונה של התוכנית לא הייתה אמורה להתבצע, אך עקב הקדמת הבחירות חזרה התוכנית לעונה קצרה במיוחד.
ב-4 במאי 2009 חזרה התוכנית לתוכנית אחת מיוחדת לסיכום יום העצמאות. זו גם הייתה התוכנית האחרונה בהשתתפותה של אורנה בנאי, אשר הודיעה על פרישתה מעט לפני עליית העונה השביעית והוסרה באמצעים דיגיטליים מפרומואים לעונה זו, אליהם הצטלמה.

העונה השביעית

העונה השביעית של התוכנית החלה ב-1 בינואר 2010 ושבה לשדר בימי שישי. במקום אורנה בנאי, שעזבה בסוף העונה הקודמת, הצטרפה לתוכנית השחקנית שני כהן, שעזבה לטובת זאת את התוכנית "שבוע סוף!", בעלת מבנה דומה. יובל סמו החליף את דודו ארז במשאלי הרחוב, בדמותו של מי שכונה "הישראלי היפה". בהמשך העונה הצטרפה דמותו של שאולי, שנחשבה לימים לאחת הדמויות המצליחות ביותר בתוכנית, ואחת הדמויות הבודדות שהמשיכו להופיע בכמה עונות.
בתחילה, גם עונה זו שודרה בשידור חי, אך לאחר מספר תוכניות מועט עברו לצלם את התוכנית מספר שעות לפני שידורה, כפי שנעשה עד היום, ומדמה מעט שידור חי.
בעונה זו שודרו 14 תוכניות.

העונה השמינית

העונה השמינית של התוכנית החלה ב-24 בדצמבר 2010. בעונה זו שונה פעם נוספת פתיח ואולפן התוכנית, וכלל עשרות מסכים משודרגים.
כמו כן, הצטרף גם ערן זרחוביץ', שהיה כותב בצוות התוכנית לביצוע מספר תפקידי אורח. הבולטים שבהם היו דמותו של רזי ברקאי, ודמותו של אמציה מ"הפרלמנט של שאולי", שגם היא נחשבת לאחת הפינות המצליחות בתוכנית, בהובלתו של שאולי.
עונה זו הסתיימה ב-29 באפריל 2011 וכללה 15 תוכניות.
לאחר סיום העונה חזרה התוכנית לספיישל מיוחד לסיקור מחאת האוהלים. לתוכנית זו הצטרפה כשחקנית חיזוק ליאת הר לב, במקום שני כהן.

העונה התשיעית

לאחר העונה השמינית פרשו השחקנים אסי כהן ומאור כהן מהצוות הקבוע, אך במקומם הצטרף באופן קבוע השחקן רועי בר-נתן, והצטרף לתפקידי אורח גם הקומיקאי ירון ברלד. כמו כן ערן זרחוביץ' הצטרף באופן רשמי לצוות השחקנים, ונחשב עד היום לשחקן היחיד בתוכנית שמשמש גם כאחד מהתסריטאים הראשיים. כמו כן, דמותה של חלי גונזלס חזרה מספר פעמים.
במסגרת משאלי הרחוב, בוטלה דמותו של "הישראלי היפה", אך במקומו הוכנה דמות של הרב אליעזר פוקס.
עונה זו החלה ב-23 בינואר 2012, הסתיימה ב-4 ביוני, וכללה 14 תוכניות. עונה זו גם הייתה העונה האחרונה ששודרה בפורמט שידור SDTV 4:3.
לאחר סיום העונה הופק מערכון קצר לסיקור מבצע עמוד ענן.

העונה העשירית

העונה העשירית של התוכנית החלה ב-24 בדצמבר 2012. בעונה זו עזב ערן זרחוביץ' את קאסט השחקנים הקבוע (אך המשיך לכתוב לתוכנית ושב למספר הופעות אורח) לטובת סדרת הבת של התוכנית "הפרלמנט". ליאת הר לב הצטרפה לתוכנית כאורחת קבועה, וירון ברלד הצטרף כשחקן קבוע. בעונה זו התארחו אסי כהן ומאור כהן שחזרו להופעות קצרות. גם בעונה זו דמותה של חלי גונזלס חזרה, וגם דמותו של "הישראלי היפה" חזרה.
בעונה זו, קוצר הפתיח ובמקומו הוצג קטע קצר בלבד מתוכו. עונה זו הייתה עונת הבחירות השנייה בתוכנית, וגם בה בוצע שידור מאוחד עם חברת החדשות.
עונה זו כללה כ-13 תוכניות. בסיום העונה, ב-20 במאי 2013, שודרה תוכנית מיוחדת, המסכמת עשר עונות לתוכנית, ובה גם חזרו להופעה חד פעמית מרבית השחקנים מהעונות הקודמות.

העונה האחת-עשרה

בעונה ה-11 שהחלה ב-3 בינואר 2014, בוצעו מספר שינויים בתוכנית. אולפן התוכנית שונה, סמליל התוכנית שונה, פתיח התוכנית התקצר, ולראשונה, במבזק ה"עוד כותרות" לא הנחה קיציס לבדו את הפינה, ולצדו הצטרפה גם עלמה זק להנחיית הפינה.
בתחילת העונה הופקה סדרת מערכונים אודות "להקת ארבע" בהובלת יעל פוליאקוב ואילן פלד, אך פינה זו בוטלה לאחר ארבע תוכניות.
בעונה זו חזר ערן זרחוביץ' להשתתף בתפקיד קבוע בתוכנית, בנוסף לשובה של ליאת הר לב. משאלי הרחוב הוחלפו בדמות חדשה של "אשר נהג המונית", גם היא בגילומו של סמו, אשר משוחח עם הנוסעים במונית שלו.
עונה זו כללה 14 תוכניות, והסתיימה ב-3 במאי 2014. לקראת סוף עונה זו הודיע טל פרידמן, אחד המשתתפים הוותיקים בתוכנית כי בכוונתו לעזוב בסוף העונה.
לאחר סיום העונה הופק מערכון מיוחד, ללא פרידמן, שהוכן בעיקר לאינטרנט, ובתחילה היה בלעדי באתר של "ארץ נהדרת", בעקבות גל המחאות שהיה בישראל באותה תקופה.

העונה השתים-עשרה

העונה ה-12 של התוכנית הייתה עונת הבחירות השלישית של התוכנית, וגם בה נערך שידור משותף עם "החדשות" ביום הבחירות. עונה זו החלה ב-19 בינואר 2015. לאחר עזיבתו של טל פרידמן את התוכנית, חזר אסי כהן לצוות התוכנית. כמו כן, הצטרף כאורח קבוע השחקן אודי כגן. גם בעונה זו המשיכה פינתו של אשר נהג המונית.
עונה זו כללה 16 תוכניות, והסתיימה ב-18 במאי 2015. ספיישל הסיום צולם ללא קהל, מחוץ לאולפן הראשי.
ב-19 באוקטובר חזרה התוכנית לספיישל מיוחד לסיקור גל הטרור ששטף את המדינה.

העונה השלוש-עשרה

העונה השלוש עשרה של התוכנית החלה ב-28 בינואר 2016. לראשונה בתולדות התוכנית, פוצל המבזק "עוד כותרות" מהתוכנית, ולראשונה לא שודר במסגרת התוכנית הרגילה. במקום זאת, הופקה תוכנית מקוצרת בהנחיית קיציס עצמו באולפן התוכנית, שהוקדשה (לפי התכנון המקורי) להוות המשך לפינה זו. שם התוכנית היה "עוד כותרות". עונה זו הייתה העונה האחרונה בה בוצעו משאלי רחוב בהנחיית יובל סמו. בעונה זו הצטרפה תום יער לכמה מערכונים, ואודי כגן הצטרף לקאסט הקבוע.
העונה כללה 19 תוכניות. גם בתוכנית סיום עונה זו נערך ספיישל שלא צולם באולפן מול קהל. בתוכנית הסיום שב להופעה אחת גם מאור כהן.

העונה הארבע-עשרה

העונה ה-14 של התוכנית כללה 14 תוכניות, החלה ב-20 בפברואר 2017 והסתיימה ב-12 ביוני. לאחר מספר עונות עם פתיח מקוצר בלבד, לעונה זו הוכן פתיח מלא, בדומה לעונות הראשונות.
בעונה זו טל פרידמן חזר לארבעה מערכונים מיוחדים. כמו כן תום יער הצטרפה כאורחת קבועה בתוכנית. בנוסף, דמותו של שאולי חזרה לסדרת מערכונים מיוחדת, העוסקת לראשונה בתוכנית במצוקת חולי הסרטן.
התוכנית "עוד כותרות" לא שוחזרה, אך קטעי הקישור בהובלת ערוץ הכיבוד נשארו בעונה זו. כמו כן, בתחילת חלק מהתוכניות בוצעה פינת מחווה למבזק בשם "Fake News".
תוכנית סיום העונה צולמה בפארק הירקון מול קהל גדול יחסית לתוכניות הרגילות. זוהי העונה האחרונה ששודרה בערוץ 2, בטרם פיצול זכייניות הערוץ. גם בתוכנית סיום עונה זו שב מאור כהן למערכון מיוחד, בדמותו של קרקו מהפרלמנט.

העונה החמש-עשרה

העונה ה-15 עלתה ב-1 בנובמבר 2017, והייתה העונה הראשונה ששודרה בערוץ "קשת 12". עונה זו נחשבת לעונה שונה מהעונות האחרות של התוכנית. תום יער הצטרפה באופן קבוע לתוכנית, אולפן התוכנית שונה מעט. בתחילת העונה שודר הפתיח הרגיל, שהיה אותו הפתיח מהעונה הקודמת (עם כמה שינויים ותיקונים קלים), אך לאחר כמה תוכניות החל תהליך הדרגתי ובסופו בוטל סופית הפתיח.
בעונה זו הוחזרה פינת "מבזק עוד כותרות", אך עם שינויים קלים. קיציס הנחה פינה זו לבדו, אך במרבית הפרקים ישב קיציס באולפן יחד עם הדמויות שהשתתפו מהפאנל הקודם, כאשר לעיתים חלק מהמשתתפים מגיבים ומתבדחים על קטעים ששודרו במבזק.
כמו כן, עונה זו אופיינה בהחזרת דמויות ישנות של התוכנית. למרות עמדתם של מערכת התוכנית כי אינם דוגלים בהחזרת דמויות קבועות שהצליחו, בעונה זו נכללו דמויות קבועות רבות מעונות קודמות.
בעונה זו גם נוסדו דמותם של "הטורטלים", שנחשבות גם הן לאחת הדמויות המצליחות ביותר בתולדות התוכנית. בספיישל יום העצמאות שב מאור כהן למערכון אחד בדמותו של אריק איינשטיין.
בנוסף, עונה זו נחשבת לארוכה ביותר בתולדות "ארץ נהדרת", עם 24 תוכניות, והסתיימה ב-13 ביוני 2018.
לאחר שידור עונה זו (ומעט תוך כדי) החלו שידורי לקטים מיוחדים במסגרת התוכנית בנושאים שונים (לדוגמה מיטב המערכונים המוזיקליים, מיטב מערכוני הקיץ) ומציגים קטעים אהובים מהנושא מכל העונות של התוכנית.

העונה השש-עשרה

העונה ה-16 היא עונת הבחירות הרביעית של התוכנית. עונה זו עלתה ב-16 בינואר 2019.
לפני תחילת עונה זו, הודיעו השחקנים הפופולריים של התוכנית אסי כהן ואודי כגן כי יעזבו את הקאסט הקבוע, וישובו למספר הופעות אורח בודדות. בעקבות זאת, הודיעו בהפקת התוכנית כי בכוונתם לשלב מספר שחקנים חדשים, בהם הקומיקאי שחר חסון, והשחקנים אורי לייזרוביץ' וגיה באר גורביץ'. צורף גם חבר המערכת שרון טייכר שהופיע בעונות קודמות בתפקידי אורח קטנים. כמו כן, טל פרידמן חזר לביצוע מספר תפקידי אורח, כמו גם אסי כהן ששב (נכון לעת עתה) לביצוע שני מערכונים חדשים (אחד מהם לביצוע מערכון של "הטורטלים", שנחשבים לחלק מהדמויות המצליחות של התוכנית). לעונה זו הצטרף גם השחקן ליאור אשכנזי, אשר גילם את דמותו של בני גנץ, יו"ר מפלגת חוסן לישראל ורשימת כחול לבן.
בעונה זו, בדומה לעונות הקודמות בתוכנית, כל תוכנית הוקלטה מספר שעות ספורות טרם השידור. דבר זה גרם לבעיה, כאשר פאנל הפתיחה המרכזי של התוכנית ששודרה ב-20 בפברואר צולם בשתי גרסאות שונות - אחת למקרה שבו יאיר לפיד ובני גנץ יתאחדו, וגרסה נוספת למקרה שבו הם מבטלים את האיחוד. בסופו של דבר, שודרה הגרסה שבו הם מפרקים את האיחוד, אך מספר שעות מועט לאחר השידור גנץ ולפיד חזרו בהם מהצהרתם, והגרסה השנייה שודרה בשידור החוזר ביום שבת.
ב-9 באפריל שודר ספיישל הבחירות של התוכנית, ששולב במהלך השידור המרכזי של חברת החדשות. בניגוד לתוכניות בחירות מן העבר, שודר באופן רציף פאנל ארוך יחסית לפני המדגם, ופאנל שני לאחר המדגם, שיצרו יחדיו (מבחינת אורך) תוכנית שלמה. החלק השני שודר בשידור חי, והתייחס לתוצאות המדגם. בעקבות הקדמת הבחירות לכנסת העשרים ושתיים, ביוני 2019 יצאה התוכנית לחופשת קיץ.
ב-3 בספטמבר 2019 חזרה התוכנית לעונה קצרה במיוחד בת ארבע תוכניות בלבד, בעקבות הקדמת הבחירות. בעקבות כך, העונה ה-16 קוצרה בתוכנית אחת טרם סיומה, ככל הנראה על מנת לחסוך בתקציב לקראת העונה הקצרה.
תוכנית הפתיחה של העונה התאפיינה בשחקנים אורחים רבים יחסית לתוכנית רגילה (כמעט כל משתתפי האורח הקבועים של העונה השש עשרה השתתפו בתוכנית זו: ליאור אשכנזי, אסי כהן, טל פרידמן, ואודי כגן, ובנוסף אליהם השתתפו במערכון מיוחד של "אשר נהג המונית" גם הפוליטיקאים דודי אמסלם, איימן עודה, אורלי לוי-אבקסיס ועמיר פרץ). העונה הסתיימה כשבוע לאחר הבחירות, והעונה השבע-עשרה של התוכנית צפויה לעלות ללא שינויים גדולים בלוח הזמנים.

השפעה

לתוכנית חשיבות לא מבוטלת בעצם הבחירה להציג או לא להציג בהבלטה דמויות מסוימות. רבים סבורים כי מעמדם של שלי יחימוביץ', עוזי כהן, מירי רגב או ג'ודי ניר מוזס שלום כדמויות בעלות חשיבות נוצר במידה רבה בעקבות השימוש התכוף בהן כדמויות בתוכנית.
מרבית האישים שחיקוייהם מוצגים בתוכנית טוענים שהם מקבלים את דמויותיהם הקריקטוריסטיות המוצגות בתוכנית ברוח טובה ובהומור, ואף מוחמאים מהכללתם בתוכנית, אך דווחו גם מקרים של פגיעה ועלבון. דוגמה בולטת היא מוחמד אבו טיר, ממנהיגי החמאס, שהביע את הסתייגותו מן השימוש בדמותו בתוכנית דרך חיקויו על ידי טל פרידמן ככזו המנסה ללא הרף לפתות ישראלים להגיע לאזור השטחים במסווה של מארגן מסיבות. הצגת נשיא המדינה משה קצב כאוויל מוחלט גררה מחאות מצד לשכת הנשיא, ושחקן הכדורגל אבי נמני ביקש, כפי שנטען בתקשורת, כי הצגתו בתוכנית תמותן. אברי גלעד, שבעונה השביעית חוקה על ידי אסי כהן, התלונן כי הוצג בתוכנית בתור אחד שמרוויח את הונו מסבל של אחרים.
הפופולריות הרבה של "ארץ נהדרת" בציבור הישראלי באה לידי ביטוי לא רק במדרוג גבוה אלא גם במקום שניתן לה בבמות נוספות. כך למשל הצלחת העונה הראשונה הביאה את חברות התחפושות בפורים 2004 לייצר תחפושות של הדמויות המפורסמות של התוכנית, כמו לובה (טל פרידמן) ועוזי כהן (אלי פיניש). התוכנית נבחרה בשנת 2010 לתוכנית העשור של גלי צה"ל והתחנה אף הקדישה לה מצעד מערכונים מיוחד.
ב-10 באפריל 2013 נפתחה במוזיאון ארץ ישראל תערוכת תצלומים של שחקני התוכנית ודמויות שונות מכל העונות לרגל עונת העשור.
באותה שנה זכתה התוכנית בפרס "כד החלב" המוענק לאישים בתחום הטלוויזיה מטעם המכללה האקדמית עמק יזרעאל.
בנאומו בירושלים ב-2013 אמר נשיא ארצות הברית ברק אובמה בבדיחות: "כל הדרמה שהייתה ביני לבין ידידי ביבי הייתה בסך הכול מזימה לייצר תוכן עבור 'ארץ נהדרת'."

ביקורת

למרות ההצלחה המסחרית ספגה התוכנית ביקורת על גישתה הבידורית בעיקרה. לטענת מספר מבקרים, הסאטירה בתוכנית הומרה באסופה של חיקויים מבוצעים היטב, והתוכנית נמנעת מביקורת של ממש על דמויות מרכזיות ועל נושאים בוערים בזירה הפוליטית והציבורית. בעונות המאוחרות יותר של התוכנית טענו המבקרים שהתוכנית לא רק חדלה מלעסוק בסאטירה אלא גם הפסיקה להיות מצחיקה ולמעשה נשארה בלעדית תחת תו "תוכנית הבידור" הפופולרית.
כותבי התוכנית מציגים את עצמם כבעלי אג'נדה שמאלית מה שהשפיע על תפיסת התוכנית בציבור ועל התגובות אליה, בעיקר מצד הימני של המפה הפוליטית.
צופים מימין הרבו לטעון כי התוכנית מוטה פוליטית לטובת השמאל ומציגה ימנים ומתנחלים באופן מוקצן ומוגזם, בין השאר בהצגתם של אביגדור ליברמן ויעקב כץ כפשיסטים ואף כנאצים. ביטוי קיצוני לביקורת זו הייתה הפצתה של תמונה בה מופיע עורך התוכנית, מולי שגב, כשהוא לבוש כקצין אס-אס. משמאל תקפו בחריפות את הפעולה וטענו כי יש להבדיל בין ביקורת סאטירית, גם אם בוטה, לבין תוקפנות חסרת ביסוס. מימין טענו שעל אף שהפעולה פסולה כשלעצמה, בעצם העובדה שהתוכנית בחרה לעשות שימוש בדימויים מעין אלו היא התירה למתנגדיה להשיב באותו מטבע.
בעונה ה-15 הוצג השר נפתלי בנט עם אביזרים של בתי תפילין לראשו כתסרוקת המזוהה עם נטע ברזילי, במסגרת מערכון סביב זכייתה באירוויזיון (למרות שלא היה מדובר בתפילין אמיתיים). בתוך זמן קצר התחוללה סערה ברשת ובמקביל אליה הגיבו ראשי כל הסיעות הדתיות. אף הרב הראשי לישראל דוד לאו פרסם באופן חריג הודעה לעיתונות בגנות המעשה וכתב שראוי שהמערכת תתנצל על כך. בין המגיבים היו גם שר החינוך בנט שכתב: "עליי תצחקו כמה שתרצו, אבל על תפילין וקודשי ישראל – לא". וכן שר התקשורת איוב קרא. למחרת הגיב גם ראש הממשלה בנימין נתניהו ואמר: "ישנם דברים שפשוט לא עושים". גם הרשות השנייה, הגוף הרגולטורי שמפקח על קשת, הודיעה כי היא "רואה בביזוי סמליים דתיים, של כל הדתות, מעשה חמור", וש"על אף שקיימת חשיבות עליונה לחופש הביטוי והיצירה, על אחת כמה וכמה כשמדובר בסאטירה, נראה כי במקרה זה נחצו קווים אדומים". ההפקה הגיבה שהמערכון עסק בזכייתה של נטע ברזילי באירוויזיון ובעיסוק הציבורי הנרחב בנושא, וכי לא הייתה כוונה לפגוע או לבזות. באפריל 2019 מחו אנשי מפלגת ש"ס על הצגה של הרב עובדיה יוסף בתוכנית בצורה מבזה.
ביקורת מכיוון אחר הוטחה בתוכנית על כך שלמרות התיימרותה לשקף פנים שונות בחברה הישראלית, היא משקפת בעיקר פנים מוכרות בטלוויזיה הישראלית ומרבה לעסוק בשיח הפנימי של עולם הבידור אליו היא משתייכת. לעיתים, נטען, היו דמויות ששימשו פעמים רבות בעיקר משום שאחד המופיעים בתוכנית היטיב לחקותן, ובלי קשר למקומן השולי בציבוריות הישראלית. בנוסף הועלו טענות על כך שהתוכנית מציגה נשים ויחידים מקבוצות מוחלשות בחברה באופן סטריאוטיפי הגובל בגזענות.
בתחילת עונתה השלישית של "ארץ נהדרת" מחו עסקנים מנציגי הציבור הציוני-דתי על שידור התוכנית בליל שבת וטענו כי שידור תוכנית המובילה את השיח התרבותי הישראלי ביום שבו אינם יכולים לצפות בה גורם להוצאתם משיח זה. בעקבות פנייה של חבר הכנסת שאול יהלום הוחלט לשדר שידור נוסף של התוכנית בימי רביעי, אך במתכונת מקוצרת של שעה בלבד, כולל פרסומות (וצמצום קטעים וכותרות).
בעונה הרביעית הועלתה ביקורת על כמות הלקטים הרבה ששודרה בלא הודעה ברורה מוקדמת, דבר שגרם לאכזבת הצופים שציפו לתוכנית חדשה.
בשנת 2019, הדמות שאולי שגילם אסי כהן ב"ארץ נהדרת" וב"הפרלמנט" נבחרה על ידי וואלה! NEWS כדמות הטלוויזיונית הגדולה של העשור השני של המאה ה-21.